রিচার্ড বেঞ্জামিন
রিচার্ড স্যামুয়েল বেঞ্জামিন (ইংরেজি: Richard Samuel Benjamin; জন্ম: ২২শে মে ১৯৩৮) হলেন একজন মার্কিন অভিনেতা ও চলচ্চিত্র পরিচালক। অভিনয়ে অবদানের জন্য তিনি একবার গোল্ডেন গ্লোব পুরস্কার অর্জন করেছেন। নিউ ইয়র্ক সিটিতে জন্ম নেওয়া বেঞ্জামিন নর্থওয়েস্টার্ন বিশ্ববিদ্যালয়ে পড়াশুনা করেন এবং সেখানে পড়াকালীন তিনি বিভিন্ন মঞ্চনাটকে কাজ করেন। তার অভিনীত প্রথম টেলিভিশন ধারাবাহিক হল হি অ্যান্ড শি (১৯৬৭-৬৮)। তার অভিনীত উল্লেখযোগ্য চলচ্চিত্রগুলো হল গুডবাই, কলম্বাস (১৯৬৯), ক্যাচ-টোয়েন্টি টু (১৯৭০), ওয়েস্টওয়ার্ল্ড (১৯৭৩) ও দ্য সানশাইন বয়েজ (১৯৭৫)। শেষোক্ত চলচ্চিত্রের জন্য তিনি শ্রেষ্ঠ চলচ্চিত্র পার্শ্ব অভিনেতা বিভাগে গোল্ডেন গ্লোব পুরস্কার অর্জন করেন। কয়েকটি টেলিভিশন নাটক পরিচালনার পর ১৯৮২ সালে হাস্যরসাত্মক মাই ফেভারিট ইয়ার চলচ্চিত্র দিয়ে তার পরিচালনায় অভিষেক হয়। পরিচালক হিসেবে তার অন্যান্য উল্লেখযোগ্য চলচ্চিত্র হল সিটি হিট (১৯৮৪), মেড ইন আমেরিকা ও দ্য মানি পিট (১৯৮৬)।